**Simpozij**

**ALI OBSTAJA LUTKOVNO BESEDILO?**

15. september 2013

*Sodelujoči predavatelji v vrstnem redu nastopov –* **Aleš Jan, Miha Arh, Jelena Sitar Cvetko, Martina Mavrič Lazar, Silvan Omerzu, Ajda Ross, Marjana Petrović**

*Izhodišče tokratnega priložnostnega simpozija je bil razmislek o besedilu kot literarnem izhodišču za lutkovno uprizoritev. Izhodiščno vprašanje, ki je napovedalo tematiko vseh prispevkov pa je bilo –* ali obstaja lutkovno besedilo? *Pobudnik simpozija, voditelj in moderator simpozija je bil Uroš Trefalt.*

**Aleš Jan ZNAČILNOSTI RADIJSKE IGRE NA LUTKOVNEM ODRU**

Režiser in profesor radijske igre in režije na AGRFT Univerze v Ljubljani Aleš Jan je v strnjenem in jasnem prispevku predstavil nekaj splošnih razlik in podobnosti obeh umetniških polj. Temeljno tezo svojega prispevka pa opredelil na dveh pojmih – asociativnosti (radio) in deskriptivnosti (lutke/gledališče). Radio naj bi v svoji osnovni estetski funkciji puščal prosto svobodo interpretaciji slišanega njegovemu poslušalstvu, gledališče pa gledalca s svojimi sredstvi jasno usmerja v svojo, določeno smer. Zanimiv je bil tudi izpostavljen pogled na t.i. postprodukcijo. Zapisani zvok ohranjen na različnih nosilcih ostaja za vedno isti, med tem, ko so lutke zapisane minljivosti in danemu trenutku.

**Miha Arh BESEDILO JE ZGOLJ INSPIRACIJA**

Dramski igralec in animator Miha Arh je svoj prispevek zastavil iskro z nekaj temeljnimi izhodišči iz svojega praktičnega dela. Pravzaprav je že v naslovu zaobjel bistvo. Dramsko besedilo je skozi procese nemalokrat razumel in sprejemal kot partiture, predvsem zaradi režiserjev. Nadvse pomenska in enostavna pa je bila njegova zaključna teza, s katero so se strinjali vsi sodelujoči – v lutkovnem gledališču je beseda v podporo akciji, v dramskem gledališču pa je akcija v podporo besedi.

**Jelena Sitar Cvetko ALI RES OBSTAJA LUTKOVNO BESEDILO IN LUTKOVNI REŽISER**

Za prispevek dramaturginje Jelene Sitar Cvetko je simptomatična zen maksima, da je bistvo posode v njeni praznini. Sitar Cvetkova je to aplicirala na lutko in njeno oživljanje. Hkrati pa je zanjo lutka stik z nesmrtnostjo. Lutka je instrument in *dramtis personae* v polnem pomenu tega pojma. Lutka kot dvokomponentno bitje. Ta prispevek je tudi najbolj plastično povzel bistvo lutkovne umetnosti.

**Martina Maurič Lazar UPRIZARJAMO SLIKO, MISEL, BESEDO ALI ZGODBO**

Dramska igralka in animatorka Martina Maurič Lazar je na primeru svojega avtorskega projekta Laila opisala proces nastajanja izvirne literarne predloge skozi študij za samo uprizoritev. Za izhodišče je skupaj z likovnikom Gregorjem Lorencijem izbrala kratke istoimenske animirane filme in se z ugledališčenjem le-teh podala v neznano. Besedilo v osnovnem smislu je razumela kot tkivo ali izhodišče zgolj nanizanih motivov. Gre za t.i. performativno, skorajda meta-besedilo za avtorsko uprizoritev.

**Silvan Omerzu LUTKA KOT SIMBOL, BESEDA KOT SPOROČILO**

Likovnik Silvan Omerzu je že skozi več pogovorov na tokratnem Bienalu poudaril, da gre trend v smer t.i. scenarijev za uprizoritve, ki nastajajo v sodelovanju avtorja in režiserja. Omerzu pravi, da edino tako lahko nastajajo usklajene uprizoritve in da je imel s takšnim načinom dela najboljše izkušnje.

**Ajda Ross REPERTOARNA DILEMA PRI IZBIRANJU ZNAČILNEGA LUTKOVNEGA BESEDILA**

Dramaturginja Ajda Ros, tokrat tudi v vlogi umetniške vodje Lutkovnega gledališča Ljubljana, je opozorila na nekaj temeljnih izzivov, s katerimi se srečujejo tvorci repertoarjev v t.i. institucionalnih gledališčih. Predvsem gre pri izboru in umeščanju besedil za upoštevanje nekaj temeljnih pogojev, ki jih narekuje institucija – od števila premier, ansambla, preko finančnih pogojev do zahtev naročnikov, ki še vedno izbirajo predvsem po znanih naslovih besedil po katerih so nastale uprizoritve. Poudarila pa je tudi, da besedila niso najpoglavitnejši del produkcije, pač pa je to predvsem režiserjeva vizija in poetika, ki bo določeno besedilo ali literarno predlogo prevedla v drug, tokrat lutkovni jezik.

**Marjana Petrovič VELIKO ZGODB, MALO DOMIŠLJIJE**

Dramska igralka in animatorka Marjana Petrović, sicer gostja iz Srbije, je sklenila tokratni Simpozij z nadvse strukturiranim in jasnim pogledom na lutkovno umetnost. Njen referat je tako nehote izzvenel tudi kot nekakšen rezime Simpozija. Eden od njenih temeljnih poudarkov sicer obsežnega premisleka pa je bil splošno in prepogosto nerazumevanje avtorjev kaj so lutke in dramskih režiserjev, ki zgolj režirajo lutke, ne da bi te razumeli kot posebne in nenadomestljive.

Klemen Markovčič

\*